# Sikre finansiering av barnevernreform

Innspill til Stortingsvalget september 2021. Informasjon hentet fra KS og Kommuneproposisjonen 2022.

## Problemstilling:

Barnevernreformen, også kalt oppvekstreformen, trer i kraft 1. januar 2022. Kommunene får økt faglig og økonomisk ansvar for barnevernet. Det overordnede målet med reformen er et bedre barnevern, der tjenestetilbudet skal kunne tilpasses lokale behov.

**Region Kristiansand forventer at reformen blir fullfinansiert fra staten.**

## Beskrivelse:

## De viktigste endringene i ansvarsfordeling mellom stat og kommune

1. Kommunene får et økt finansieringsansvar for barnevernstiltak
	* Fullt økonomisk ansvar for ordinære fosterhjem, og økte kommunale egenandeler for bruk av spesialiserte hjelpetiltak, spesialiserte fosterhjem, institusjon og akuttiltak
2. Helhetlig kommunalt ansvar for oppfølging og veiledning av fosterhjem
	* Statens betalingsansvar for ordinære fosterhjem, refusjonsordningen, oppheves
	* Kommunen får et helhetlig ansvar for oppfølging og veiledning av fosterhjemmene
	* Lovfestet kommunal plikt til alltid å først søke etter fosterhjem i barnets familie og nære nettverk
	* Samlet ansvar for valg og godkjenning av fosterhjem i én kommune (omsorgskommunen)
3. Statens spesialiserte tilbud blir tydeliggjort i loven
	* Bufetat kan i særlige tilfeller tilby plass i spesialiserte fosterhjem
	* Bufetat kan tilby utredning av sped- og småbarn
	* Bufetat kan tilby spesialiserte hjelpetiltak der dette kan forhindre plassering utenfor hjemmet
	* Bufetats tilbud av PMTO avvikles i takt med at kommunene bygger opp nødvendig kompetanse til å tilby PMTO og tilsvarende hjelpetiltak
4. Andre endringer
	* Krav om årlig rapportering om barnevernet til kommunestyret

**Kostnadsberegning (fra k.prop)**

“Barne- og familiedepartementet har tatt utgangspunkt i hva oppgavene som overføres til kommunene kostet Bufetat i året 2019, når de har beregnet kostnader.

Departementet jobber med estimerte fordelingseffekter ved rammeoverføring og oppdaterte anslag for kostnadsberegning for kommunene. KS er involvert i arbeidet. [Les mer her](https://www.ks.no/fagomrader/barn-og-unge/barnevern/barnevernsreformen2/barnevernsreformen--beregning-av-fremtidige-utgifter/)

**Økning i kommunale egenandeler ved kjøp av statlige tiltak**

Som en del av reformen legges det opp til økning av de kommunale egenandelene ved kjøp av statlige tiltak. For flere kommuner vil det være forskjeller mellom kommunenes faktiske utgifter til statlige barneverntiltak i 2019 (innbetalte egenandeler fra kommunene), og fordeling av et tilsvarende beløp (ca. 1,5 milliarder kroner) etter delkostnadsnøkkelen for barnevern i inntektssystemet til kommunene. Foreløpige beregninger viser at dette vil gi omfordelingseffekter, og at det er kommuner som vil få lavere økning i frie inntekter enn deres faktiske utgifter til statlige tiltak i 2019.

Det vil ta flere år før kommunene har tilpasset seg reformen på en slik måte at behovet for statlige tiltak reduseres.

**Kostnadsnøkkelen**

Økningen i egenandelene ved kjøp av statlige tiltak vil, sammen med en lite treffsikker barnevernnøkkel i inntektssystemet, få uheldige konsekvenser for flere kommuner.

KS mener det er behov for en forbedret kostnadsnøkkel på barnevernområdet, og har brakt dette temaet inn til inntektsutvalgets arbeid via kommunesektorens medlemmer. Det vil imidlertid ta tid å få på plass en mer treffsikker kostnadsnøkkel. KS har derfor foreslått for Barne- og familiedepartementet at det etableres overgangsordninger for kommuner som kommer negativt ut i hht. kostnadsnøkkelen for barnevern.

Dette kan være rammetilskudd med særskilt fordeling (tabell C), og økning av statsforvalternes handlingsrom for å tildele skjønnsmidler til kommunene.

**Merutgifter gjennom rammetilskuddet fra 2022**

Kommunesektorens merutgifter innlemmes gjennom rammetilskuddet fra 2022. Egenandelene fastsettes av Stortinget. Høyere egenandeler kompenseres med økning i rammetilskuddet. Hovedlinjene kommer i kommuneproposisjonen våren 2021. Endelige økonomiske rammer fastsettes for statsbudsjettet i 2022”.

## Forslag til løsning:

**Region Kristiansand støtter KS i at det er behov for en treffsikker kostnadsnøkkel på barnevernområdet og at det etableres overgangsordninger for kommuner som kommer negativt ut i hht. kostnadsnøkkelen for barnevern.**

**Det må være forutsigbare retningslinjer for regulering av ansvar mellom kommuner og tydelig ansvar for spesialisthelsetjenesten.**